Offentliggørelse af enhedsdokument med ændringer som følge af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i forordning (EU) nr. 1151/2012

(2020/C 60/06)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring kan findes i Kommissionens eAmbrosia-database.

ENHEDSDOKUMENT

»EDAM HOLLAND«

EU-nr.: PGI-NL-00329-AM02 – 25. september 2018

BOB ( ) BGB (X)

1. Betegnelse(r)

»Edam Holland«

2. Medlemsstat eller tredjeland

Nederlandene

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Edam Holland« er en naturmodnet ost af halvhård type. Osten fremstilles i Nederlandene af komælk, der stammer fra nederlandske malkekvægbrug og modnes på nederlandske modningslagre, til produktet er klar til forbrug.

Sammensætning:

»Edam Holland« fremstilles af en eller flere af følgende råvarer:

komælk eller komælksprodukter, hvor forholdet mellem valleprotein og kasein af komælk ikke overskrides. Komælken kommer udelukkende fra nederlandske malkekvægbrug.

Specifikke kendetegn

Osten har form som en kugle med flad over- og underside eller er brød- eller blokformet. Specifikationerne er angivet i tabellen.

Type Vægt Fedt i tørstof Vandindhold (maks.) Salt i tørstof (maks.) Edam Holland (baby) maks. 1,5 kg 40,0 – 44,0 % 46,5 % 5,4 % Edam Holland (kugle) 1,5 – 2,5 kg 40,0 – 44,0 % 45,5 % 5,0 % Edam Holland (Bros) 1,5 – 2,5 kg 40,0 – 44,0 % 47,5 % 5,3 % Edam Holland (Stip) 1,5 – 2,5 kg 40,0 – 44,0 % 45,5 % 6,0 % Edam Holland (blokformet) maks. 20 kg 40,0 – 44,0 % 46,0 % 4,6 % Edam Holland (form som et stort brød) 4 – 5 kg 40,0 – 44,0 % 46,0 % 4,6 % Edam Holland (form som et lille brød) 2 – 3 kg 40,0 – 44,0 % 47,0 % 4,8 %

Vandindholdet gælder 12 dage efter den første fremstillingsdag bortset fra »Edam Holland (baby)«, hvor det gælder fem dage efter den første fremstillingsdag.

De øvrige specifikke kendetegn er:

Smag: mild til pikant, afhængig af alder og type

Tværsnit: skal have en regelmæssig farve med enkelte små runde huller. »Edam Holland (Bros)« har mange små huller. »Edam Holland (Stip)« har nogle små runde huller eller rigtig mange små huller. Osten er elfenbensfarvet til gul.

Skorpe: ostens skorpe er pænt lukket, glat, tør, ren og fri for skimmelvækst. Skorpen er dannet ved tørring under modningen.

Konsistens: ung »Edam Holland« skal være af tilstrækkelig fast og skærbar konsistens. Efterhånden som osten modnes yderligere, øges fastheden, og strukturen bliver kortere. »Edam Holland (Bros)« skal være tilstrækkelig fast og smuldrende.

Modningstid: mindst 28 dage (mindst 21 dage for »Edam Holland (baby)«) regnet fra første fremstillingsdag.

»Edam Holland« er en naturmodnet ost. Modning af »Edam Holland« i folie tillades ikke.

Modningstemperatur: mindst 12 °C.

Alder: forbrugsholdbarheden svinger fra mindst 28 dage (21 dage for »Edam Holland (baby)«) til over et år, regnet fra første fremstillingsdag.

Særlige kvalitetskrav

Før modtagelsen og opbevaringen hos osteproducenten gennemgår mælk, fløde eller delvis skummet mælk enten ingen eller en ikkepasteuriserende varmebehandling.

Fløde og helt eller delvist skummet mælk skal, umiddelbart før den laves til »Edam Holland«, gennemgå en pasteuriserende varmebehandling, så følgende krav opfyldes:

— der påvises ingen fosfataseaktivitet, medmindre der ikke påvises peroxidaseaktivitet

— surhedsgraden, for flødes vedkommende beregnet ud fra det fedtfrie produkt, er højst 20 mmol NaOH pr. liter, medmindre indholdet af laktater højst udgør 200 mg pr. 100 g fedtfrit stof

— der kan ikke påvises mikroorganismer af colitypen i 0,1 ml

Alle råvarer skal umiddelbart før forarbejdningen til »Edam Holland« pasteuriseres på en sådan måde, at indholdet af ikkedenatureret protein ikke eller kun i ringe grad afviger fra indholdet i den upasteuriserede råvare, som i øvrigt er af samme art og beskaffenhed.

Der må ved fremstillingen af »Edam Holland« kun tilsættes ikkegenmodificerede kulturer af mælkesyre- og aromadannende mikroorganismer. Disse kulturer består af blandede mesofile starterkulturer, der er egnede til »Edam Holland«: starterkultur af type L (Lactococcus lactis ssp. lactis og/eller Lactococcus lactis ssp. cremoris og/eller Leuconostoc spp.) og/eller starterkultur af type LD (Lactococcus lactis ssp. Lactis og/eller Lactococcus lactis ssp. cremoris, Leuconostoc spp. og/eller Lactococcus lactis ssp. Lactis biovar. diacetylactis), eventuelt kombineret med supplerende kulturer, der består af stammer af Lactobacillus spp. og/eller Streptococcus thermophilus. Disse supplerende kulturer betragtes som termofile kulturer. De anvendte starterkulturer spiller en meget vigtig rolle i modningsprocessen og ved fremkomsten af den karakteristiske smag og aroma.

Osteløbe: »Edam Holland« fremstilles ved hjælp af løbe, der giver osten dens ønskede smagsprofil. Denne løbe kan udvindes gennem ekstraktion fra løbemaven hos kalve eller peptid af bovin oprindelse og/eller løbe af mikrobiel oprindelse.

Til løbe er det ikke tilladt at anvende producerende (mikro)organismer, der er udviklet ved hjælp af rekombinant dna-teknologi; løbe, der er fremstillet ved genetisk modifikation, er dermed udelukket.

Nitritindholdet i »Edam Holland« udgør højst 2 mg pr. kg ost, beregnet som nitrition.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Produktionsmetode

»Edam Holland«-oste fremstilles af mælk, der stammer fra nederlandske malkekvægbrug. På gården køles mælken ned til højst 6 °C og oplagres i en køletank på gården. Inden for 96 timer transporteres mælken til osteriet. Ved modtagelsen på osteriet forarbejdes mælken enten direkte eller gennemgår en varmebehandling (en ikkepasteuriserende, let varmebehandling) og opbevares i kort tid på køl, inden den forarbejdes til ostemælk.

Til dette formål standardiseres mælkens fedtindhold, hvorved fedt-/proteinforholdet justeres, så man i den færdige ost opnår et fedtindhold på mellem 40 og 44 % i tørstoffet. Ostemælken pasteuriseres ved en temperatur på mindst 72 °C i 15 sekunder. Koaguleringen af ostemælken sker ved en temperatur på ca. 30 °C. Den derved indtrædende spaltning og koagulering af mælkeproteinerne er kendetegnende for »Edam Holland«.

Den ved koagulering opståede ostemasse skilles ud fra vallen og behandles og vaskes, således at vandindhold og pH når de ønskede værdier.

Ostemassen presses efterfølgende i kar og får dermed den rigtige form og ønskede vægt. Den dermed opståede »ost« lægges dernæst i saltlage.

»Edam Holland« modnes udelukkende på naturlig vis. Det vil sige, at osten luftmodnes på lagre, hvor osten regelmæssigt vendes og kontrolleres. Under modningen dannes der en tør skorpe. Tid og temperatur er afgørende for at give enzym- og modningsprocesserne tilstrækkelig lejlighed til at lade osten udvikle den fysiske og organoleptiske kvalitet, der kendetegner »Edam Holland«. Modningen af »Edam Holland« kan afhængigt af den ønskede smagstype tage over et år.

3.5. Særlige regler for udskæring, rivning eller emballering osv. af det produkt, som betegnelsen henviser til

Udskæring og emballering af »Edam Holland« kan ske både i og uden for Nederlandene, under forudsætning af at emballeringsvirksomheden anvender et solidt administrativt kontrolsystem, som garanterer, at den udskårne »Edam Holland« kan spores via den unikke kombination af tal og bogstaver på kontrolmærket, og at forbrugeren fortsat har garanti for oprindelsen.

3.6. Særlige regler for mærkning af det produkt, som betegnelsen henviser til

»Edam Holland« er en EU-beskyttet geografisk betegnelse (BGB).

Denne betegnelse skal gengives på alle hele oste et fremtrædende sted på en etiket, der anbringes på ostens flade side, og/eller på en banderole rundt om osten. Det er ikke påbudt, hvis osten bringes i handelen udskåret og pakket i henhold til punkt 3.5. I så fald anbringes betegnelsen »Edam Holland« på emballagen.

Ud over produktets betegnelse »Edam Holland« forsynes emballagen inden for det samme synsfelt med et entydigt mærke, så forbrugerne kan genkende »Edam Holland« på varehylderne. Dette mærke består af EU’s obligatoriske BGB-logo, eventuelt kombineret med en egen identitet. Det skal være klart for forbrugerne, at »Edam Holland« er et andet produkt end de øvrige edamoste.

Bevis for oprindelse

Før presning af ostemassen påføres hver enhed af »Edam Holland« et mærke, der er fremstillet af kasein. På dette mærke er der ud over betegnelsen »Edam Holland« en for hver ost unik kombination af bogstaver og stigende tal, alfanumerisk, numerisk eller numerisk/grafisk.

Det officielle nederlandske kontrolorgan for mejerisektoren (COKZ) opfører disse unikke numre i et register, hvori man også anfører alle kontroldata (herunder tid og sted). Denne betegnelse er genkendelig for forbrugeren. En kontrolinstans kan foretage verifikation via kaseinmærket og COKZ-registret.

4. Kort angivelse af det geografiske områdes afgrænsning

Det geografiske område, ansøgningen vedrører, udgøres af Nederlandene, dvs. den europæiske del af Kongeriget Nederlandene.

5. Tilknytning til det geografiske område

Tilknytning

Den geografiske del af dette produktnavn er »Holland«. Som det er alment bekendt, er »Holland« et andet navn for den mere officielle betegnelse »Nederlandene«. Under Republikken De Forenede Nederlande (fra det 17.-19. århundrede) var Holland den mest indflydelsesrige af de syv provinser.

Historisk baggrund

»Edam Holland« er en eksponent for den nederlandske ostekultur, der udviklede sig fra middelalderen og allerede var fuldt udviklet i det 17. århundrede (det gyldne århundrede).

Det er i vid udstrækning Nederlandenes beliggenhed (overvejende under havniveau), klima (havklima) og sammensætningen af de stedlige græsarter (vokser overvejende på ler- og sandjorder), der gør mælken så velegnet til fremstilling af en ost af høj kvalitet og fuld af smag.

Kontrol af mælkekvaliteten sikres med en kombination af kvalitetssikringssystemer på malkekvægbedrifterne og et intensivt kvalitetsvurderingssystem (hver mælkeleverance undersøges og vurderes ud fra forskellige kvalitetsparametre). Der er desuden tale om en ubrudt kølekæde forud for tilberedningen af mælken. Mælken afkøles (maks. 6 °C) på gården og transporteres til osteriet i isolerede tankvogne. Derudover bidrager de relativt korte transportafstande til, at mælkekvaliteten opretholdes.

Fra produktion på gårdene har »Edam Holland« via lokale osterier udviklet sig til at være et produkt, der fremstilles på landsplan, har et verdensomspændende ry og udgør en vigtig og stabil del af indsatsen for at få det bedst mulige ud af mælken fra gårdene. I begyndelsen af det 20. århundrede blev der indført nationale lovbestemmelser for edamost, og betegnelsen »Edam Holland« er optaget i bekendtgørelsen om landbrugsprodukters kvalitet for osteprodukter (Landbouwkwaliteitsbeschikking kaasproducten).

»Edam Hollands« image hos de europæiske forbrugere

Ud fra en stort anlagt undersøgelse i seks europæiske lande er det fastslået, at de europæiske forbrugere anser Nederlandene for at være den primære producent af edam (og gouda).

»Edam Holland« (og »Gouda Holland«) er et symbol på den nederlandske kulturarv. De europæiske forbrugere opfatter ostetyperne »Edam Holland« (og »Gouda Holland«) som varemærker. »Edam Holland« (og »Gouda Holland«) er synonymt med nederlandske kvalitetsprodukter. Af en markedsundersøgelse (en repræsentativ stikprøve på 1 250 adspurgte pr. medlemsstat med et konfidensniveau på 97,5 %) i de seks medlemsstater, hvor forbruget af edam (og gouda) er størst, fremgår det, at:

associationen mellem edam og Nederlandene er stærk

»Edam Holland« er mere attraktiv end edam fremstillet uden for Nederlandene

Edam fra Holland får en mærkbart højere bedømmelse ud fra parametrene »fremragende kvalitet«, »fremstillet på traditionel vis« og »det originale produkt«.

Industrien og de offentlige myndigheder i Nederlandene har i århundreder gennemført en lang række foranstaltninger og love for at fastholde kvaliteten af »Edam Holland« (og »Gouda Holland«) på et meget højt niveau. Desuden har den nederlandske mejerisektor foretaget betydelige investeringer for at leve op til disse høje kvalitetskrav og opdyrke, bearbejde og vedligeholde markeder. Siden 1950 er der således investeret mere end 1,4 mia. NLG (635 mio. EUR) i reklame, oplysning og salgsfremstød i Europa (investeringer i Nederlandene medregnes ikke).

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://www.rvo.nl/sites/default/files/2018/08/Productdossier-Edam-Holland.pdf

(1) EFT L 179 af 19.6.2014, s. 17.